PMIndiaData/PMIndiaSum huggingface dataset:
സിവില്‍ സര്‍വ്വീസസ്സ് ദിനത്തില്‍ പ്രധാനമന്ത്രി പുരസ്‌ക്കാരങ്ങള്‍ സമ്മാനിച്ചു

പതിനൊന്നാമത് സിവില്‍ സര്‍വ്വീസസ്സ് ദിനത്തോടനുബന്ധിച്ച് പ്രധാനമന്ത്രി ശ്രീ. നരേന്ദ്ര മോദി ഇന്ന് ഉദ്യോഗസ്ഥരെ അഭിസംബോധന ചെയ്യുകയും പുരസ്‌ക്കാരങ്ങള്‍ സമ്മാനിക്കുകയും ചെയ്തു. ഈ ദിവസത്തെ പുനരര്‍പ്പണത്തിന്റെ ദിനമായി വിശേഷിപ്പിച്ച പ്രധാനമന്ത്രി, തങ്ങളുടെ കരുത്തിനെയും, ശേഷിയെയും, വെല്ലുവിളികളെയും, ചുമതലകളെയും കുറിച്ച് നല്ലതുപോലെ ബോധമുള്ളവരാണ് ഉദ്യോഗസ്ഥരെന്ന് അഭിപ്രായപ്പെട്ടു. ഇന്ന് നിലവിലുള്ള സാഹചര്യങ്ങള്‍ രണ്ട് പതിറ്റാണ്ടിന് മുമ്പ് ഉള്ളവയെക്കാള്‍ തികച്ചും വിഭിന്നമാണെന്നും, വരുന്ന രണ്ട് വര്‍ഷം കഴിയുമ്പോള്‍ ഇവ ക്രമാനുഗതമായി പരിണമിക്കുകയും ചെയ്യുമെന്ന് അദ്ദേഹം പറഞ്ഞു. മുമ്പൊക്കെ ചരക്കുകളുടെയും സേവനങ്ങളുടെയും ഏക ദാതാവ് ഗവണ്‍മെന്റ് ആയിരുന്നതിനാല്‍ ഒരാളുടെ ഉപേക്ഷകള്‍ അവഗണിക്കാന്‍ ഒട്ടേറെ സാധ്യതകള്‍ ഉണ്ടായിരുന്നു. എന്നാല്‍ ഇന്ന് മിക്കപ്പോഴും ജനങ്ങള്‍ ധരിക്കുന്നത് സ്വകാര്യ മേഖലയ്ക്ക് ഗവണ്‍മെന്റിനേക്കാള്‍ മെച്ചപ്പെട്ട സേവനം നല്‍കാന്‍ കഴിയുമെന്നാണ്. ഇന്ന് നിരവധി മേഖലകളില്‍ ബദലുകള്‍ ലഭ്യമായതിനാല്‍ ഗവണ്‍മെന്റ് ഉദ്യോഗസ്ഥരുടെ ചുമതലകള്‍ വര്‍ദ്ധിച്ചിരിക്കുകയാണെന്ന് പ്രധാനമന്ത്രി പറഞ്ഞു. ഈ വര്‍ദ്ധന ജോലിയുടെ വ്യാപ്തിയില്‍ മാത്രമല്ല, വെല്ലുവിളികളുടെ കാര്യത്തിലുമുണ്ടെന്ന് അദ്ദേഹം കൂട്ടിച്ചേര്‍ത്തു. ഗുണപരമായ മാറ്റം കൊണ്ട് വരുന്ന മത്സരത്തിന്റെ പ്രാധാന്യത്തെ പ്രധാനമന്ത്രി ഊന്നി പറഞ്ഞു. ഒരു നിയന്ത്രകന്‍ എന്നതില്‍ നിന്ന് നിര്‍വ്വാകഹന്‍ എന്ന നിലയിലേയ്ക്ക് ഗവണ്‍മെന്റിന്റെ മനോഭാവം എത്രയും വേഗം മാറുന്നുവോ, അത്രയും വേഗം മത്സരത്തിന്റെ ഈ വെല്ലുവിളി ഒരു അവസരമായി മാറും. ഒരു പ്രവര്‍ത്തന മണ്ഡലത്തില്‍ ഗവണ്‍മെന്റിന്റെ അഭാവം സ്പഷ്ടമാണെന്നിരിക്കെ, അതിന്റെ സാന്നിദ്ധ്യം ഒരിക്കലും ഒരു ബാധ്യതയാകരുത്. അത്തരം സംവിധാനങ്ങള്‍ക്കായി ശ്രമിക്കാന്‍ അദ്ദേഹം ഉദ്യോഗസ്ഥരോട് ആവശ്യപ്പെട്ടു. സിവില്‍ സര്‍വ്വീസസ്സ് ദിന അവാര്‍ഡിനായുള്ള കഴിഞ്ഞ വര്‍ഷത്തെ നൂറില്‍ കുറഞ്ഞ അപേക്ഷകളുടെ സ്ഥാനത്ത് ഇക്കുറി അവയുടെ എണ്ണം അഞ്ഞൂറിലധികമായി വര്‍ദ്ധിച്ചത് ചൂണ്ടിക്കാട്ടി ഗുണനിലവാരം മെച്ചപ്പെടുത്തുന്നതിനും, മികവ് ഒരു ശീലമാക്കുന്നതിനും വേണം ഇന്നത്തെ ഊന്നലെന്ന് പ്രധാനമന്ത്രി പറഞ്ഞു. യുവ ഉദ്യോഗസ്ഥരുടെ നവീന ആശയങ്ങളെ അമര്‍ച്ച ചെയ്യുന്ന തരത്തില്‍ പരിചയ സമ്പന്നത ഒരു ബാധ്യതയാകരുതെന്ന് പ്രധാനമന്ത്രി മുതിര്‍ന്ന ഉദ്യോഗസ്ഥരെ ആഹ്വാനം ചെയ്തു. സിവില്‍ സര്‍വ്വീസസ്സിന്റെ ഏറ്റവും വലിയ ശക്തികളിലൊന്ന് പേരില്ലായ്മയാണെന്ന് ശ്രീ. നരേന്ദ്ര മോദി പറഞ്ഞു. ഗവണ്‍മെന്റിന്റെ പദ്ധതികളുടെ ഗുണഫലങ്ങള്‍ ജനങ്ങളിലെത്തിക്കാന്‍ സാമൂഹിക മാധ്യമങ്ങളും, മൊബൈല്‍ ഭരണ നിര്‍വ്വഹണവും പരമാവധി ഉപയോഗിക്കുമ്പോഴും ഈ കരുത്തില്‍ കുറവുണ്ടാകാതിരിക്കാന്‍ ഉദ്യോഗസ്ഥര്‍ ജാഗ്രത പുലര്‍ത്തണമെന്ന് അദ്ദേഹം ആവശ്യപ്പെട്ടു. ‘പരിഷ്‌ക്കരിക്കുക, പ്രവര്‍ത്തിക്കുക, പരിവര്‍ത്തനം ചെയ്യുക” എന്നതിന്റെ പശ്ചാത്തലത്തില്‍ സംസാരിക്കവെ, പരിഷ്‌ക്കരണത്തിന് രാഷ്ട്രീയ ഇച്ഛാശക്തിയും പ്രവര്‍ത്താക്കാന്‍ ഉദ്യോഗസ്ഥരും, പരിവര്‍ത്തനത്തിന് ജനപങ്കാളിത്തവും വേളമെന്ന് പ്രധാനമന്ത്രി പറഞ്ഞു. ഒരു തീരുമാനം എടുക്കുമ്പോള്‍ ദേശീയ താല്‍പര്യമായിരിക്കണം ഉരകല്ല് എന്ന് പറഞ്ഞ പ്രധാനമന്ത്രി ഓരോ തീരുമാനവും എടുക്കുന്നത് ദേശീയ താല്‍പര്യം കണക്കിലെടുത്താണെന്ന് ഉദ്യോഗസ്ഥര്‍ ഉറപ്പുവരുത്തണമെന്ന് പ്രധാനമന്ത്രി ആവശ്യപ്പെട്ടു. രണ്ടായിരത്തി ഇരുപത്തിരണ്ടാമാണ്ട് സ്വാതന്ത്ര്യത്തിന്റെ 75-ാം വര്‍ഷം കുറിക്കുമെന്ന് ഓര്‍മ്മിപ്പിച്ച് കൊണ്ട് സ്വാതന്ത്ര്യ സമര സേനാനികളുടെ സ്വപ്നങ്ങള്‍ സാക്ഷാല്‍ക്കരിക്കുന്നതിനുള്ള രാസത്വരകങ്ങളായി വര്‍ത്തിക്കാന്‍ പ്രധാനമന്ത്രി ഉദ്യോഗസ്ഥരെ ആഹ്വാനം ചെയ്തു.
ജമ്മു കശ്മീരില്‍നിന്നുള്ള യുവാക്കളും കുട്ടികളുമായി പ്രധാനമന്ത്രി കൂടിക്കാഴ്ച നടത്തി

ജമ്മു കശ്മീരില്‍നിന്നുള്ള നൂറിലേറെ യുവാക്കളും കുട്ടികളുമായി പ്രധാനമന്ത്രി ശ്രീ. നരേന്ദ്ര മോദി കൂടിക്കാഴ്ച നടത്തി. ‘വതന്‍ കോ ജാനോ’ മുന്നേറ്റത്തിന്റെ ഭാഗമായി ഇന്ത്യയുടെ വിവിധ ഭാഗങ്ങള്‍ സന്ദര്‍ശിക്കുന്ന സംഘമാണു പ്രധാനമന്ത്രിയെ കണ്ടത്. ജമ്മു കശ്മീരിലെ അടിസ്ഥാന സൗകര്യ വികസനം, സംസ്ഥാനത്തെ കായിക സംവിധാനങ്ങള്‍, വിദ്യാഭ്യാസം, തൊഴിലവസരങ്ങള്‍, പ്രധാനമന്ത്രിയുടെ പ്രവര്‍ത്തനരീതി തുടങ്ങിയ കാര്യങ്ങള്‍ സംബന്ധിച്ചു സംഘാംഗങ്ങള്‍ പ്രധാനമന്ത്രിയോടു ചോദിച്ചറിഞ്ഞു. ജമ്മു കശ്മീരിലെ കണക്ടിവിറ്റിയും അടിസ്ഥാന സൗകര്യവും മെച്ചപ്പെടുത്താന്‍ കേന്ദ്ര ഗവണ്‍മെന്റ് നടത്തിവരുന്ന ശ്രമങ്ങളെക്കുറിച്ചു പ്രധാനമന്ത്രി വ്യക്തമാക്കി. ജനങ്ങള്‍ക്കിടയില്‍ സ്‌പോര്‍ട്‌സിനും കായികതാല്‍പര്യത്തിനും ഉള്ള പ്രാധാന്യം അദ്ദേഹം ഉയര്‍ത്തിക്കാട്ടി. കഠിനാധ്വാനം ചെയ്യുന്നതു ക്ഷീണിപ്പിക്കില്ലെന്നും ഒരു ദൗത്യം പൂര്‍ത്തിയാക്കുമ്പോഴുള്ള സംതൃപ്തി ഏതു തളര്‍ച്ചയെക്കാളും മഹത്തരമാണെന്നും പ്രധാനമന്ത്രി ഓര്‍മിപ്പിച്ചു. പ്രധാനമന്ത്രിയുടെ ഓഫീസിന്റെ ചുമതലയുള്ള സഹമന്ത്രി ഡോ. ജിതേന്ദ്ര സിങ്ങും ചടങ്ങില്‍ സംബന്ധിച്ചു.
ഇന്ത്യന്‍ ഇന്‍ഫര്‍മേഷന്‍ സര്‍വ്വീസിന്റെ കേഡര്‍ പുനരവലോകനത്തിന് മന്ത്രിസഭയുടെ അംഗീകാരം

ഇന്ത്യന്‍ ഇന്‍ഫര്‍മേഷന്‍ സര്‍വ്വീസ് (ഐഐഎസ്) ഗ്രൂപ്പ് ‘എ’യുടെ കേഡര്‍ പുന സംഘടനയ്ക്ക് പ്രധാനമന്ത്രി ശ്രീ. നരേന്ദ്ര മോദിയുടെ അധ്യക്ഷതയില്‍ ചേര്‍ന്ന കേന്ദ്ര മന്ത്രിസഭായോഗം അംഗീകാരം നല്‍കി. ഐ.ഐ.എസ്സിന്റെ ഏറ്റവും തലപ്പത്ത് രണ്ട് അധിക പോസ്റ്റുകളും, ഹയര്‍ അഡ്മിനിസ്‌ട്രേറ്റീവ് ഗ്രേഡ് തലത്തില്‍ അഞ്ച് തസ്തികകളും, സീനിയര്‍ അഡ്മിനിസ്‌ട്രേറ്റീവ് ഗ്രേഡ് തലത്തില്‍ 19 തസ്തികകളും പുതുതായി സൃഷ്ടിക്കാനും മറ്റ് തലങ്ങളില്‍ ഇതിനനുസൃതമായ വെട്ടിക്കുറവ് വരുത്താനും ലക്ഷ്യമിടുന്നതാണ് പുന സംഘടന. ഐ.ഐ.എസ് കേഡറില്‍ നിലവിലുള്ള സ്തംഭനം പരിഹരിക്കാനും ഐ.ഐ.എസ്സ് ഉദ്യോഗസ്ഥരുടെ ഭാവി മെച്ചപ്പെടുത്താനും ഈ പുന സംഘടന വഴിയൊരുക്കും. ഗവണ്‍മെന്റിന്റെ മാധ്യമ ആശയവിനിമയ വിഭാഗങ്ങളുടെ കൂടുതല്‍ മെച്ചപ്പെട്ട പ്രവര്‍ത്തനത്തിനും ഈ പ്രക്രിയ സഹായിക്കും. അടുത്തിടയായി വര്‍ദ്ധിച്ച തോതിലുള്ള ഗവണ്‍മെന്റിന്റെ ജനാഭിമുഖ്യ നയങ്ങള്‍ ജനങ്ങളിലെത്തിക്കാനുള്ള ശ്രമങ്ങളുടെ ഭാഗം കൂടിയാണ് കേഡര്‍ പുനരവലോകനം.
ഫോനി ചുഴലിക്കാറ്റ് : മുന്നൊരുക്കങ്ങള്‍ വിലയിരുത്താന്‍ പ്രധാനമന്ത്രിയുടെ അദ്ധ്യക്ഷതയില്‍ ഉന്നതതല യോഗം ചേര്‍ന്നു

ഫോനി ചുഴിലിക്കാറ്റ് നേരിടുന്നതിനുള്ള മുന്നൊരുക്കങ്ങള്‍ വിലയിരുത്താന്‍ പ്രധാനമന്ത്രി ശ്രീ. നരേന്ദ്ര മോദിയുടെ അദ്ധ്യക്ഷതിയില്‍ ഒരു ഉന്നതതല യോഗം ഇന്ന് ന്യൂ ഡല്‍ഹിയില്‍ ചേര്‍ന്നു. ക്യാബിനറ്റ് സെക്രട്ടറി, പ്രധാനമന്ത്രിയുടെ പ്രിന്‍സിപ്പല്‍ സെക്രട്ടറി, പ്രധാനമന്ത്രിയുടെ അഡീഷണല്‍ പ്രിന്‍സിപ്പല്‍ സെക്രട്ടറി, ആഭ്യന്തര സെക്രട്ടറി എന്നിവരും കേന്ദ്ര കാലാവസ്ഥാ വകുപ്പ്, കേന്ദ്ര ദുരന്തര നിവാരണ സേന, കേന്ദ്ര ദുരന്ത നിവാരണ അതോറിറ്റി, പ്രധാനമന്ത്രിയുടെ ഓഫീസ് എന്നിവിടങ്ങളില്‍ നിന്നുള്ള മുതിര്‍ന്ന ഉദ്യോഗസ്ഥരും യോഗത്തില്‍ സംബന്ധിച്ചു. ചുഴലിക്കാറ്റ് സഞ്ചരിക്കാന്‍ ഇടയുള്ള പാതയെ കുറിച്ചും, ഇപ്പോള്‍ നടന്ന് വരുന്ന സുരക്ഷാ മുന്നൊരുക്കങ്ങളെ കുറിച്ചും ഉദ്യോഗസ്ഥര്‍ പ്രധാനമന്ത്രിയെ ധരിപ്പിച്ചു. മതിയായ സാമ്പത്തിക സഹായം, ദേശീയ ദുരന്ത നിവാരണ സേന, സായുധ സേനകള്‍ മുതലായവയുടെ വിന്യാസം, കുടിവെള്ളം ലഭ്യമാക്കാനുള്ള സംവിധാനം, വൈദ്യുതി, വാര്‍ത്താവിനിമയ സേവനങ്ങള്‍ പുനസ്ഥാപിക്കുന്നതിനുള്ള ബദല്‍ സംവിധാനങ്ങള്‍ മുതലായവ ഇതില്‍ ഉള്‍പ്പെടും. ഉരിത്തിരിഞ്ഞ് വരുന്ന സാഹചര്യം വിലയിരുത്തിയ ശേഷം, ചുഴലിക്കാറ്റ് ബാധിക്കാന്‍ ഇടയുള്ള സംസ്ഥാനങ്ങളിലെ ഉദ്യോഗസ്ഥരുമായി ഉറ്റ ഏകോപനം നിലനിറുത്താനും മുന്‍കരുതല്‍ നടപടികള്‍ ഉറപ്പാക്കാനും, ആവശ്യാനുസരണം രക്ഷാ ദുരിതാശ്വാസ പ്രവര്‍ത്തനങ്ങള്‍ക്ക് ഫലപ്രദമായ നടപിടകള്‍ കൈക്കൊള്ളാനും കേന്ദ്ര ഗവണ്‍മെന്റിന്റെ മുതിര്‍ന്ന ഉദ്യോഗസ്ഥര്‍ക്ക് പ്രധാനമന്ത്രി നിര്‍ദ്ദേശം നല്‍കി.
ശാസ്ത്ര സാങ്കേതിക മേഖലയില്‍ സഹകരിക്കുന്നതിന് ഇന്ത്യയും കാനഡയും തമ്മില്‍ ധാരണാപത്രം ഒപ്പുവയ്ക്കുന്നതിന് കേന്ദ്ര മന്ത്രിസഭയുടെ അംഗീകാരം

ശാസ്ത്ര, സാങ്കേതിക മേഖലയില്‍ സഹകരിക്കുന്നതിന് ഇന്ത്യയും കാനഡയും തമ്മില്‍ ധാരണാപത്രം ഒപ്പുവയ്ക്കുന്നതിന് പ്രധാനമന്ത്രി ശ്രീ. നരേന്ദ്ര മോദിയുടെ അധ്യക്ഷതയില്‍ ചേര്‍ന്ന കേന്ദ്ര മന്ത്രിസഭായോഗം അംഗീകാരം നല്‍കി. ഇന്ത്യയിലെയും കാനഡയിലെയും ഗവേഷണ, വികസന സ്ഥാപനങ്ങള്‍ തമ്മില്‍ ശാസ്ത്രമേഖലയിലുള്ള സഹകരണം വര്‍ദ്ധിപ്പിക്കാനും ഇതിന് ഒരു സംവിധാനമൊരുക്കാനും ധാരണാപത്രം പ്രയോജനപ്പെടും. പ്രധാന സവിശേഷതകള്‍ : കേന്ദ്ര ശാസ്ത്ര സാങ്കേതിക വകുപ്പും കാനഡയിലെ നാച്ചുറല്‍ സയന്‍സസ് ആന്റ് എഞ്ചിനീയറിംഗ് റിസര്‍ച്ച് കൗണ്‍സിലും തമ്മിലുള്ള ധാരണാപത്രമനുസരിച്ച് ഇന്ത്യയും കാനഡയും തമ്മില്‍ ഗവേഷണ, വികസന സഹകരണത്തിന് നവീനമായ ഒരു മാതൃക സൃഷ്ടിക്കും. ഈ ധാരണാപത്രമനുസരിച്ച് ഇന്ത്യ- കാനഡ മള്‍ട്ടി ഡിസിപ്ലിനറി ഗവേഷണ പങ്കാളിത്തം പ്രോത്സാഹിപ്പിക്കാനായി ഇന്ത്യ- കാനഡ സെന്റര്‍ ഫോര്‍ ഇന്നൊവേറ്റീവ് മള്‍ട്ടി ഡിസിപ്ലിനറി പാര്‍ട്‌നര്‍ഷിപ്പ് സ്ഥാപിക്കും. ഇത് സാമൂഹിക പരിവര്‍ത്തനവും സുസ്ഥിരതയും പ്രോത്സാഹിപ്പിക്കും. ശാസ്ത്ര സാങ്കേതിക വിദ്യകള്‍ പ്രയോജനപ്പെടുത്തി സാമൂഹിക പരിവര്‍ത്തനത്തിന് ആക്കം കൂട്ടുന്നതിലായിരിക്കും ഗവേഷണ, വികസന പ്രവര്‍ത്തനങ്ങള്‍ ശ്രദ്ധ കേന്ദ്രീകരിക്കുക. ഇന്ത്യയിലും കാനഡയിലുമുള്ള ശാസ്ത്ര സ്ഥാപനങ്ങളിലെ ഗവേഷകര്‍, അധ്യാപകര്‍, ഗവേഷണ വികസന ലബോറട്ടറികള്‍ എന്നിവ പങ്കാളികളില്‍ ഉള്‍പ്പെടുന്നു. സുരക്ഷിതവും സുസ്ഥിരവുമായ അടിസ്ഥാന സൗകര്യം, സംയോജിത ജല മാനേജ്‌മെന്റ് എന്നിവ പരസ്പര സഹകരണത്തിനായി തെരഞ്ഞെടുക്കപ്പെട്ട മേഖലകളില്‍പ്പെടുന്നു. ഇത് സ്ഥാപനങ്ങള്‍ തമ്മിലുള്ള ബന്ധം വികസിപ്പിക്കുകയും, ഇന്ത്യയിലെയും കാനഡയിലെയും ശാസ്ത്ര സ്ഥാപനങ്ങള്‍, ശാസ്ത്രജ്ഞര്‍, വിദഗ്ദര്‍ എന്നിവര്‍ തമ്മില്‍ ബന്ധം സ്ഥാപിക്കുന്നതിന് പിന്തുണ നല്‍കുകയും ചെയ്യും. പശ്ചാത്തലം ശാസ്ത്ര സാങ്കേതിക രംഗത്തെ സഹകരണം സംബന്ധിച്ച് 2005 നവംബറില്‍ ഇരു ഗവണ്‍മെന്റുകളും തമ്മില്‍ എത്തിച്ചേര്‍ന്ന കരാറിന്റെ തുടര്‍ച്ചയാണ് ഈ ധാരണാപത്രം.
സിക്കിമിൽ വാഹനാപകടത്തിൽ സൈനികരുടെ ജീവഹാനിയിൽ പ്രധാനമന്ത്രി അനുശോചിച്ചു

സിക്കിമിലുണ്ടായ വാഹനാപകടത്തിൽ സൈനികരുടെ ജീവൻ നഷ്ടപ്പെട്ടതിൽ പ്രധാനമന്ത്രി ശ്രീ നരേന്ദ്ര മോദി അനുശോചനം രേഖപ്പെടുത്തി. റോഡപകടത്തിൽ പരിക്കേറ്റവർ വേഗത്തിൽ സുഖം പ്രാപിക്കട്ടെയെന്നും ശ്രീ മോദി ആശംസിച്ചു. പ്രധാനമന്ത്രിയുടെ ഓഫീസ് ട്വീറ്റ് ചെയ്തു: “സിക്കിമിലെ ഒരു റോഡ് അപകടത്തിൽ നമ്മുടെ ധീരരായ സൈനികരുടെ ജീവൻ നഷ്ടപ്പെട്ടതിൽ വേദനയുണ്ട്. മരിച്ചവരുടെ കുടുംബങ്ങൾക്ക് അനുശോചനം അറിയിക്കുന്നു. പരിക്കേറ്റവർ ഉടൻ സുഖം പ്രാപിക്കട്ടെ: പ്രധാനമന്ത്രി നരേന്ദ്രമോദി.
സഞ്ചാര മേഖലയില് സഹകരണത്തിന് ഇന്ത്യ-ഖത്തര് ധാരണാപത്രം

വിനോദ സഞ്ചാര മേഖലയില് സഹകരിച്ച് പ്രവര്ത്തിക്കുന്നതിന് ഖത്തറുമായി ധാരണാപത്രം ഒപ്പുവെക്കാനുള്ള നിര്ദ്ദേശത്തിന് പ്രധാനമന്ത്രി ശ്രീ. നരേന്ദ്ര മോദിയുടെ അധ്യക്ഷതയില് ചേര്ന്ന കേന്ദ്ര മന്ത്രിസഭായോഗം അംഗീകാരം നല്കി. ഇരു രാജ്യങ്ങള്ക്കും പരസ്പരം പ്രയോജനപ്പെടുന്ന രീതിയില് വിനോദ സഞ്ചാര മേഖലയിലെ വൈദഗ്ധ്യം, പ്രസിദ്ധീകരണങ്ങള്, സ്ഥിതിവിവരക്കണക്കുകള് എന്നിവ കൈമാറാന് ധാരണാപത്രം വ്യവസ്ഥ ചെയ്യുന്നു. ഇരുരാജ്യങ്ങളിലേക്കും ടൂര് ഓപറേറ്റര്മാര്, മാധ്യമങ്ങള്, ട്രാവല് ഏജന്റുമാര് എന്നിവരുടെ പരസ്പരസന്ദര്ശനം സംഘടിപ്പിക്കാനും അതുവഴി സഹകരണം വര്ദ്ധിപ്പിക്കാനും ധാരണാപത്രം ലക്ഷ്യമിടുന്നു. വിനോദ സഞ്ചാരമേഖലയില് പൊതു, സ്വകാര്യ നിക്ഷേപം വര്ദ്ധിപ്പിക്കാനും ഇതുവഴി സാധ്യമാകും.
കാര്‍ഷിക ശാസ്ത്രജ്ഞരുടെ റിക്രൂട്ട്‌മെന്റ് ബോര്‍ഡ് (അഗ്രികള്‍ച്ചറല്‍ സയന്റിസ്റ്റ് റിക്രൂട്ട്‌മെന്റ് ബോര്‍ഡ്) പുന:സംഘടിപ്പിക്കല്‍ മന്ത്രിസഭ അംഗീകരിച്ചു

കാര്‍ഷിക ശാസ്ത്രജ്ഞ റിക്രൂട്ട്‌മെന്റ് ബോര്‍ഡ് (അഗ്രികള്‍ച്ചറല്‍ സയന്റിസ്റ്റ് റിക്രൂട്ട്‌മെന്റ് ബോര്‍ഡ്-എ.എസ്.ആര്‍.ബി) പുന:സംഘടിപ്പിക്കുന്നതിനുള്ള നിര്‍ദേശത്തിന് പ്രധാനമന്ത്രി ശ്രീ നരേന്ദ്രമോദിയുടെ അദ്ധ്യക്ഷതയില്‍ ചേര്‍ന്ന കേന്ദ്ര മന്ത്രിസഭായോഗം അംഗീകാരം നല്‍കി. വിശദാംശങ്ങള്‍: ‘ ഇനിമുതല്‍ എ.എസ്.ആര്‍.ബി. മൂന്നംഗ സമിതിക്ക് പകരം നാലംഗസമിതിയായിരിക്കും. ഒരു ചെയര്‍പേഴ്‌സണും മൂന്ന് അംഗങ്ങളും ഇതിനുണ്ടാകും. ‘ എ.എസ്.ആര്‍.ബിയിലെ കാലാവധി മൂന്നു വര്‍ഷമോ അല്ലെങ്കില്‍ 65 വയസോ, ഇതില്‍ ഏതാണോ ആദ്യം വരുന്നത് അതായിരിക്കും. ‘ എ.എസ്.ആര്‍.ബിയുടെ സ്വയംഭരണാധികാരം, രഹസ്യസ്വഭാവം, ഉത്തരവാദിത്തം, പ്രവര്‍ത്തനത്തിലെ കാര്യക്ഷമത എന്നിവയ്ക്കായി ഇതിനെ ഐ.സി.എ.ആര്‍ നിന്നും വേര്‍പെടുത്തി കാര്‍ഷിക-കര്‍ഷകക്ഷേമ മന്ത്രാലയത്തിന് കീഴിലുള്ള കാര്‍ഷിക ഗവേഷണ വിദ്യാഭ്യാസ (അഗ്രിക്കള്‍ച്ചറല്‍ റിസര്‍ച്ച് ആ്ന്‍ഡ് എഡ്യൂക്കേഷന്‍-ഡി.എ.ആര്‍.ഇ)വകുപ്പുമായി യോജിപ്പിക്കും. ‘ എ.എസ്.ആര്‍.ബിക്കുള്ള ബജറ്റ് വിഹിതവും ഐ.സി.എ.ആറില്‍ നിന്നും വേര്‍പെടുത്തി ഡി.എ.ആര്‍.ഇയില്‍ സൃഷ്ടിക്കും. അതോടൊപ്പം എ.എസ്.ആര്‍.ബിക്ക് സെക്രട്ടേറിയറ്റില്‍ അതിന്റേതായ ഭരണനിര്‍വഹണ ഉദ്യോഗസ്ഥ സംവിധാനവും സ്വതന്ത്ര ഭരണ നിയന്ത്രണവുമുണ്ടായിരിക്കും. നേട്ടങ്ങള്‍: ഒരു ചെയര്‍പേഴ്‌സണും മൂന്ന് അംഗങ്ങളും അടങ്ങുന്ന സംവിധാനം എ.എസ്.ആര്‍.ബിയുടെ പ്രവര്‍ത്തനം കൂടുതല്‍ ത്വരിതപ്പെടുത്തും. അത് നിയമനപ്രക്രിയകകള്‍ വേഗത്തിലാക്കുകയും കാര്‍ഷിക സമൂഹത്തിനും കൃഷിക്കുെ വളരെ ഗുണകരമായിത്തീരുകയും ചെയ്യും. എല്ലാത്തിനുമുപരി കൂടുതല്‍ യോഗ്യതയുള്ള ശാസ്ത്രജ്ഞരെ രാജ്യത്തെ കാര്‍ഷിക ഗവേഷണ വിദ്യാഭ്യാസ രംഗത്തെ ഏറ്റവും പ്രധാനപ്പെട്ട സ്ഥാപനമായ ഐ.സി.എ.ആറില്‍ വിവിധ സ്ഥാനങ്ങളിലേക്ക് തെരഞ്ഞെടുക്കുന്നതില്‍ സുതാര്യതയും കാര്യക്ഷമതയും ഉറപ്പാക്കും. പശ്ചാത്തലം: മറ്റു പലതിനോടുമൊപ്പം 1973 നവംബറില്‍ ഐ.സി.എ.ആര്‍/ഡി.എ.ആര്‍.ഇ. എന്നീ സ്ഥാപനങ്ങളില്‍ കാര്‍ഷിക ഗവേഷണ സേവനം, ഗവേഷണ പരിപാലനം തുടങ്ങിയ വിവിധ തസ്തികകളിലേക്കു നിയമനം നടത്തുന്നതിനായി ഒരു മുഴുസമയ ചെയര്‍മാന്‍ ഉള്‍പ്പെടുന്ന അഗ്രികള്‍ച്ചറല്‍ സയന്റിസ്റ്റ് റിക്രൂട്ട്‌മെന്റ് ബോര്‍ഡ് രൂപീകരിക്കുന്നതിന് അംഗീകാരം നല്‍കി. എ.എസ്.ആര്‍.ബിയുടെ പ്രവര്‍ത്തനത്തില്‍ സവിശേഷമായ വര്‍ദ്ധനയുണ്ടായ സാഹചര്യത്തില്‍ ബോര്‍ഡിനെ പുനഃസംഘടിപ്പിക്കുന്നതിനുള്ള നിര്‍ദ്ദേശം ഉയര്‍ന്നുവരികയും 1986ല്‍ എ.എസ്.ആര്‍.ബിയെ ഒരംഗ സമിതിയില്‍ നിന്നും മൂന്നംഗസമിതിയായി ഉയര്‍ത്തുകയും ചെയ്തു. 1986ലെ പുനഃസംഘടയ്ക്ക് ശേഷം എ.എസ്.ആര്‍.ബിയുടെ പ്രവര്‍ത്തനത്തില്‍ വല്ലാത്ത വര്‍ദ്ധനവുണ്ടാകുകയും കാര്‍ഷികശാസ്ത്രമേഖലയില്‍ സവിശേഷമായ മാറ്റങ്ങള്‍ ഉണ്ടാകുകയും ചെയ്തിട്ടുണ്ട്. അതുകൊണ്ട് ഈ ബോര്‍ഡിന്റെ ഘടന വികസിപ്പിക്കേണ്ടതും ചെയര്‍മാനെയൂം അംഗങ്ങളെയും തീരുമാനിക്കാനുള്ള വിദഗ്ധരുടെ മേഖല വിശാലമാക്കേണ്ടതുമുണ്ട്.
സിംഗപ്പൂര്‍ ഉപ പ്രധാനമന്ത്രി ശ്രീ. ധര്‍മ്മന്‍ ഷണ്‍മുഖരത്‌നം പ്രധാനമന്ത്രിയെ സന്ദര്‍ശിച്ചു.

സിംഗപ്പൂര്‍ ഉപ പ്രധാനമന്ത്രി ശ്രീ. ധര്‍മ്മന്‍ ഷണ്‍മുഖരത്‌നം ന്യൂഡല്‍ഹിയില്‍ ഇന്ന് പ്രധാനമന്ത്രി ശ്രീ. നരേന്ദ്ര മോദിയെ സന്ദര്‍ശിച്ചു. സിംഗപ്പൂര്‍ മുന്‍ പ്രസിഡന്റ് എസ്.ആര്‍. നാഥന്റെ വിയോഗത്തിലുള്ള അനുശോചനം പ്രധാനമന്ത്രി സിംഗപ്പൂര്‍ ജനങ്ങളെ അറിയിച്ചു. സിംഗപ്പൂരിന് അതിന്റെ മഹത്തായ പുത്രന്‍മാരിലൊരാളെയാണ് നഷ്ടമായിരിക്കുന്നതെന്ന് പ്രധാനമന്ത്രി പറഞ്ഞു. സ്മാര്‍ട്ട് സിറ്റികള്‍, നൈപുണ്യ വികസനം തുടങ്ങി നിരവധി മേഖലകളിലെ ഉഭയകക്ഷി സംരംഭങ്ങളുടെ തല്‍സ്ഥതിയെ കുറിച്ച് ശ്രീ. ഷണ്‍മുഖരത്‌നം പ്രധാനമന്ത്രിയെ ധരിപ്പിച്ചു. 2015 നവംബറില്‍ താന്‍ നടത്തിയ വിജയകരമായ സിംഗപ്പൂര്‍ സന്ദര്‍ശന വേളയില്‍ ഉഭയകക്ഷി ബന്ധത്തെ തന്ത്രപ്രധാന പങ്കാളിത്ത തലത്തിലേയ്ക്ക് ഉയര്‍ത്തിയതിനെ അനുസ്മരിച്ചുകൊണ്ട്, സമീപ ഭാവിയില്‍ സിംഗപ്പൂര്‍ പ്രധാനമന്ത്രി ലീന്‍ സീന്‍ ലൂംഗിന്റെ ഇന്ത്യ സന്ദര്‍ശനം ഉറ്റുനോക്കുകയാണെന്നും പ്രധാനമന്ത്രി പറഞ്ഞു.
ജർമ്മനിയുടെ ഫെഡറൽ ചാൻസലറായി തിരഞ്ഞെടുക്കപ്പെട്ട  ഒലാഫ് ഷോൾസിന്  പ്രധാനമന്ത്രിയുടെ  അഭിനന്ദനം

ജർമ്മനിയുടെ ഫെഡറൽ ചാൻസലറായി തിരഞ്ഞെടുക്കപ്പെട്ട എച്ച് ഇ ഒലാഫ് ഷോൾസിനെ പ്രധാനമന്ത്രി ശ്രീ നരേന്ദ്ര മോദി അഭിനന്ദിച്ചു. ഒരു ട്വീറ്റിൽ പ്രധാനമന്ത്രി പറഞ്ഞു; "ജർമ്മനിയുടെ ഫെഡറൽ ചാൻസലറായി തിരഞ്ഞെടുക്കപ്പെട്ട ഒലാഫ് ഷോൾസിന് എന്റെ ഹൃദയംഗമമായ അഭിനന്ദനങ്ങൾ. ഇന്ത്യയും ജർമ്മനിയും തമ്മിലുള്ള തന്ത്രപരമായ പങ്കാളിത്തം കൂടുതൽ ശക്തിപ്പെടുത്തുന്നതിന് അടുത്ത് പ്രവർത്തിക്കാൻ ഞാൻ ആഗ്രഹിക്കുന്നു."
സെബിയും യൂറോപ്യന്‍ സെക്യൂരിറ്റീസ് ആന്റ് മാര്‍ക്കറ്റിംഗ് അതോറിറ്റിയുമായുള്ള ധാരണാപത്രത്തിന് അംഗീകാരം

പ്രധാനമന്ത്രി ശ്രീ നരേന്ദ്രമോദിയുടെ അദ്ധ്യക്ഷതയില്‍ ചേര്‍ന്ന കേന്ദ്ര മന്ത്രിസഭായോഗം സെക്യൂരിറ്റീസ് ആന്റ് എക്‌സ്‌ചേഞ്ച് ബോര്‍ഡ് ഓഫ് ഇന്ത്യ(സെബി) യൂറോപ്യന്‍ സെക്യൂരിറ്റീസ് ആന്റ് മാര്‍ക്കറ്റസ് അതോറിറ്റിയുമായി (എസ്മ)യുമായി പരസ്പര സഹകരണത്തിന് ഏര്‍പ്പെട്ട ധാരണാപത്രത്തിന് അംഗീകാരം നല്‍കി. എസ്മയ്ക്ക് ഇന്ത്യയില്‍ അംഗീകാരമുള്ള അവരുടെ കക്ഷികളെ (സി.സി.പി.) സെബിക്ക് നിരീക്ഷിക്കുന്നതിനും അവര്‍ക്ക് വേണ്ട സേവനങ്ങള്‍ നല്‍കുന്നതിനുമുള്ള സംവിധാനം എന്ന നിലയില്‍ സഹകരിക്കുന്നതിന് ധാരണാപത്രത്തിലൂടെ സാധിക്കും. അതുപോലെ യൂറോപ്യന്‍ യൂണിയനിലെ പല വ്യാപാരകേന്ദ്രങ്ങളിലുമുള്ള സി.സി.പികളെ നിരീക്ഷിക്കുന്നതിന് എസ്മയ്ക്ക് അത്യാവശ്യം വേണ്ട സഹായങ്ങള്‍ നല്‍കുന്നതിനും ധാരണാപത്രത്തിലുള്ള നിര്‍ദ്ദേശങ്ങളിലൂടെ സാദ്ധ്യമാകും.
ദേശീയ കൈത്തറി ദിനത്തില്‍ പ്രധാനമന്ത്രിയുടെ സന്ദേശം

ദേശീയ കൈത്തറി ദിനത്തില്‍ പ്രധാനമന്ത്രി നല്‍കിയ സന്ദേശം ഇനി പറയുന്നു: ”ദേശീയ കൈത്തറി ദിനത്തില്‍ കൈത്തറി-കരകൗശല മേഖലയില്‍ ജോലി ചെയ്യുന്ന എല്ലാവരേയും അഭിവാദ്യം ചെയ്യുന്നു. നമ്മുടെ രാജ്യത്തെ തനത് കരകൗശലങ്ങൾ സംരക്ഷിക്കുന്നതിൽ അവരുടെ പങ്ക് എടുത്തുപറയത്തക്കതാണ്. നമുക്കെല്ലാവര്‍ക്കും #Vocal4Handmade ആകുകയും ആത്മനിര്‍ഭര്‍ ഭാരതിനായുള്ള ശ്രമങ്ങള്‍ ശക്തിപ്പെടുത്തുകയും ചെയ്യാം”.
എംഎസ്എംഇകൾ ഒരു ലക്ഷം തൊഴിലവസരങ്ങൾ സൃഷ്ടിച്ചതിനെ പ്രധാനമന്ത്രി മണിപ്പൂരിനെ   അഭിനന്ദിച്ചു

മണിപ്പൂരിൽ എംഎസ്എംഇകൾ ഒരു ലക്ഷം തൊഴിലവസരങ്ങൾ സൃഷ്ടിച്ചതിനെ പ്രധാനമന്ത്രി ശ്രീ നരേന്ദ്ര മോദി അഭിനന്ദിച്ചു. മണിപ്പൂർ മുഖ്യമന്ത്രി ശ്രീ എൻ ബിരേൻ സിംഗിന്റെ ട്വീറ്റിന് മറുപടിയായി പ്രധാനമന്ത്രി പറഞ്ഞു; "നന്നായി മണിപ്പൂർ! സംസ്ഥാനത്തിന്റെ പുരോഗതിക്ക് വേണ്ടി എംഎസ്എംഇ മേഖലയുടെ ശക്തി പ്രയോജനപ്പെടുത്തുന്നതിനുള്ള നല്ല പ്രവർത്തനം തുടരുക."
ഓണാഘോഷം ഒരു അന്തർദേശീയ ഉത്സവമായി മാറിക്കൊണ്ടിരിക്കുകയാണ്: പ്രധാനമന്ത്രി നരേന്ദ്രമോദി

മൻ കീ ബാത്ത് പരിപാടിയുടെ ഏറ്റവും പുതിയ എപ്പിസോഡിൽ ഇന്ന് പ്രധാനമന്ത്രി നരേന്ദ്രമോദി ഓണാഘോഷത്തെ പറ്റി സംസാരിച്ചു. ഇപ്പോള്‍ ഓണാഘോഷവും ഗംഭീരമായി നടത്തപ്പെടുകയാണെന്നും ഓണം ചിങ്ങമാസത്തിലാണ് വരുന്നത് എന്നും അദ്ദേഹം പറഞ്ഞു. ഈ സമയത്ത് ആളുകള്‍ പുതിയതായി എന്തെങ്കിലും വാങ്ങുന്നു, വീട് അണിയിച്ചൊരുക്കുന്നു, പൂക്കളമുണ്ടാക്കുന്നു, ഓണസദ്യ ആസ്വദിക്കുന്നു, പലതരത്തിലുള്ള കളികളും മത്സരങ്ങളും നടത്തുന്നു, എന്നെല്ലാം അദ്ദേഹം കൂട്ടിച്ചേർത്തു. ഓണാഘോഷത്തിൻ്റെ കീർത്തി ദൂരെ വിദേശങ്ങളില്‍ പോലും എത്തിയിരിക്കുന്നതായി പ്രധാനമന്ത്രി അഭിപ്രായപ്പെട്ടു. അമേരിക്കയിലാണെങ്കിലും യൂറോപ്പിലാണെങ്കിലും ഗള്‍ഫ് രാജ്യങ്ങളിലാണെങ്കിലും ഓണാഘോഷത്തിന്റെ തിളക്കം എല്ലായിടത്തും കാണാനാകും. ഓണം ഒരു അന്തര്‍ദ്ദേശീയ ആഘോഷമായി മാറുകയാണെന്നും അദ്ദേഹം അഭിപ്രായപ്പെട്ടു. ഓണം നമ്മുടെ കൃഷിയുമായി ബന്ധപ്പെട്ട ഒരു ആഘോഷമാണ്. ഇത് നമ്മുടെ ഗ്രാമീണ സമ്പദ്‌വ്യവസ്ഥയ്ക്ക് ഒരു പുതിയ തുടക്കത്തിന്റെ സമയമാണ്. കര്‍ഷകരുടെ ബലത്തിലാണ് നമ്മുടെ ജീവിതവും സമൂഹവും മുന്നോട്ടു പോകുന്നത്. നമ്മുടെ ഉത്സവങ്ങള്‍ കര്‍ഷകരുടെ പരിശ്രമം കൊണ്ടാണ് നിറവൈവിധ്യങ്ങളുടേതാകുന്നത്. നമ്മുടെ അന്നദാതാക്കളെ, കര്‍ഷകരുടെ ജീവന്‍ദായിനിയായ ശക്തിയെ, വേദങ്ങളില്‍ പോലും വളരെ അഭിമാനത്തോടെ പരാമർശിച്ചിരിക്കുന്നതായും പ്രധാനമന്ത്രി വ്യക്തമാക്കുകയുണ്ടായി.
പരീക്ഷാ വാരിയേഴ്സിൽ നിന്നുള്ള ഉൾക്കാഴ്ചകളിലും പിപിസിയിലെ സജീവ പങ്കാളിത്തത്തിലും പ്രധാനമന്ത്രി സന്തോഷം പ്രകടിപ്പിച്ചു

നവോദയ വിദ്യാലയ സമിതിയുടെ (എൻവിഎസ്) ട്വീറ്റിന് പ്രധാനമന്ത്രി ശ്രീ നരേന്ദ്ര മോദി മറുപടി നൽകി. ഒഡീഷയിലെ ജെഎൻവി ധെങ്കനാലിലെ വിദ്യാർത്ഥിനിയായ ശിവാംഗി പരീക്ഷ പേ ചർച്ചയെക്കുറിച്ചുള്ള തന്റെ കാഴ്ചപ്പാടുകൾ പങ്കുവെച്ചു. എൻവിഎസിന്റെ ട്വീറ്റിന് മറുപടിയായി പ്രധാനമന്ത്രി പറഞ്ഞു; "പരീക്ഷാ സമ്മർദത്തെ മറികടക്കാനുള്ള വഴികളെക്കുറിച്ച് എക്സാം വാരിയേഴ്സിൽ നിന്ന് എനിക്ക് രസകരമായ നിരവധി ഉൾക്കാഴ്ചകൾ ലഭിക്കുന്നു. ഇന്ത്യയിലുടനീളമുള്ള അത്തരം സജീവമായ പങ്കാളിത്തം കാണുന്നതിൽ എനിക്ക് സന്തോഷമുണ്ട്."
ശാരീരികവൈകല്യ രംഗത്തു സഹകരിക്കുന്നതിനായി ഇന്ത്യയും ഓസ്‌ട്രേലിയയും തമ്മിലുള്ള ധാരണാപത്രത്തിനു മന്ത്രിസഭയുടെ അംഗീകാരം

ശാരീരികവൈകല്യ രംഗത്തു സഹകരിക്കുന്നതിനായി ഇന്ത്യയും ഓസ്‌ട്രേലിയയും തമ്മിലുള്ള ധാരണാപത്രം സംബന്ധിച്ചു പ്രധാനമന്ത്രി ശ്രീ. നരേന്ദ്ര മോദിയുടെ അധ്യക്ഷതയില്‍ ചേര്‍ന്ന കേന്ദ്ര മന്ത്രിസഭാ യോഗം മുമ്പാകെ വിശദീകരിക്കപ്പെട്ടു. 2018 നവംബര്‍ 22ന് ഓസ്‌ട്രേലിയയിലെ സിഡ്‌നിയില്‍വെച്ചാണു ധാരണാപത്രം ഒപ്പുവെക്കപ്പെട്ടത്. ഗുണങ്ങള്‍: ശാരീരിക വൈകല്യ രംഗത്ത് ഇന്ത്യയും ഓസ്‌ട്രേലിയയും തമ്മിലുള്ള സഹകരണത്തെ പ്രോല്‍സാഹിപ്പിക്കുന്നതാണു ധാരണാപത്രം. ഇത് ഇന്ത്യയും ഓസ്‌ട്രേലിയയും തമ്മിലുള്ള ഉഭയകക്ഷിബന്ധം ശക്തിപ്പെടുത്തും. അംഗവൈകല്യമുള്ളവരുടെ, വിശേഷിച്ചും ഇരു രാജ്യത്തുമുള്ള മാനസികവും ബൗദ്ധികവുമായ വെല്ലുവിളി നേരിടുന്നവരുടെ, പുനരധിവാസം മെപ്പെടുത്തുന്നതിനു ധാരണാപത്രം സഹായകമാകും. ഇരു രാജ്യങ്ങളും പരസ്പര ധാരണയുടെ അടിസ്ഥാനത്തില്‍ ശാരീരിക വൈകല്യ രംഗത്തു പ്രത്യേക പദ്ധതികള്‍ നടപ്പാക്കും.
നാലു സംസ്ഥാനങ്ങളിലെ ഒ.ഡി.എഫ്. പദ്ധതികളുടെ പുരോഗതി പ്രധാനമന്ത്രി വിലയിരുത്തി

ഉത്തര്‍പ്രദേശ്, ബിഹാര്‍, ഒഡിഷ, ജമ്മു-കശ്മീര്‍ എന്നീ സംസ്ഥാനങ്ങളിലെ കലക്ടര്‍മാരുമായി പ്രധാനമന്ത്രി ശ്രീ. നരേന്ദ്ര മോദി സംവദിച്ചു. ഈ നാലു സംസ്ഥാനങ്ങളിലും പൊതുസ്ഥലത്തു വിസര്‍ജനം നടത്തുന്നതു പൂര്‍ണമായും ഇല്ലാതാക്കാനുള്ള പദ്ധതികളില്‍ ഉണ്ടായിട്ടുള്ള പുരോഗതി അദ്ദേഹം വിലയിരുത്തി. സ്വച്ഛ് ഭാരത്, ശുചീകരണ പ്രവര്‍ത്തനത്തിലെ ലക്ഷ്യപ്രാപ്തി നേടല്‍ എന്നീ കാര്യങ്ങളില്‍ ഇതുവരെ നടത്തിയ പ്രവര്‍ത്തനങ്ങളും പദ്ധതികളെ സംബന്ധിച്ച വീക്ഷണങ്ങളും പങ്കുവെക്കാന്‍ സംസ്ഥാനങ്ങളോടു പ്രധാനമന്ത്രി അഭ്യര്‍ഥിച്ചു. ഈ ദൗത്യം പൂര്‍ണമായി നടപ്പാക്കാന്‍ മഹാത്മാ ഗാന്ധിയുടെ 150ാമതു ജന്മവാര്‍ഷികം എന്നതില്‍ കവിഞ്ഞ പ്രോല്‍സാഹനമില്ലെന്ന് അദ്ദേഹം ചൂണ്ടിക്കാട്ടി. പ്രവര്‍ത്തന പുരോഗതി വിലയിരുത്താന്‍ ജില്ലാതലത്തില്‍ ടീമുകള്‍ രൂപീകരിക്കണമെന്നു പ്രധാനമന്ത്രി നിര്‍ദേശിച്ചു. ഇതൊരു ബഹുജനപ്രസ്ഥാനമായിത്തീരാന്‍ ശ്രമമുണ്ടാകണമെന്ന് അദ്ദേഹം അഭ്യര്‍ഥിച്ചു. ഇത്തരം കാര്യങ്ങളില്‍ ബോധവല്‍ക്കരണം വളര്‍ത്താന്‍ വിദ്യാര്‍ഥികള്‍ക്കു വലിയ പങ്കു വഹിക്കാന്‍ സാധിക്കുമെന്നും പ്രധാനമന്ത്രി പറഞ്ഞു.
ശ്രീ ലാടു കിഷോര്‍ സ്വയിന്റെ നിര്യാണത്തില്‍ പ്രധാനമന്ത്രി അനുശോചന രേഖപ്പെടുത്തി

ശ്രീ ലാടു കിഷോര്‍ സ്വയിന്റെ നിര്യാണത്തില്‍ പ്രധാനമന്ത്രി ശ്രീ. നരേന്ദ്ര മോദി അനുശോചന രേഖപ്പെടുത്തി. പ്രധാനമന്ത്രി പറഞ്ഞു, ‘അസ്‌ക, ഒഡിഷ ലോകസഭാ എം.പി. ശ്രീ ലാടു കിഷോര്‍ സ്വയിന്‍ജി നിര്യാണത്തില്‍ അതിയായ ദുഖമുണ്ട്. സമൂഹത്തിന് നല്‍കിയ ശ്രേഷ്ടമായ സേവനത്തിന്റെ പേരില്‍ അദ്ദേഹം എന്നും ഓര്‍മ്മിക്കപ്പെടും. ഗ്രാമീണ വികസനത്തിന് വേണ്ടിയുള്ള അദ്ദേഹത്തിന്റെ പ്രവൃത്തികള്‍ ശ്രദ്ധേയമാണ്. അദ്ദേഹത്തിന്റെ മകനായ നാച്ചിക്കേതയോട് സംസാരിച്ച് അനുശോചനം അറിയിക്കുകയും ചെയ്തു.’
ചുഴലിക്കാറ്റിനെ കുറിച്ച് മഹാരാഷ്ട്ര, ഗുജറാത്ത് മുഖ്യമന്ത്രിമാരുമായി പ്രധാനമന്ത്രി സംസാരിച്ചു

ചുഴലിക്കാറ്റിനെ സംബന്ധിച്ചു പ്രധാനമന്ത്രി ശ്രീ. നരേന്ദ്ര മോദി മഹാരാഷ്ട്ര മുഖ്യമന്ത്രി ശ്രീ. ഉദ്ധവ് താക്കറെ, ഗുജറാത്ത് മുഖ്യമന്ത്രി ശ്രീ വിജയ് രൂപാണി, ദാമന്‍ ദിയു, ദാദ്ര ആന്‍ഡ് നഗര്‍ ഹവേലി അഡ്മിനിസ്‌ട്രേറ്റര്‍ ശ്രീ. പ്രഫുല്‍ കെ.പട്ടേല്‍ എന്നിവരുമായി ചുഴലിക്കാറ്റിനെ സംബന്ധിച്ചു ചര്‍ച്ച നടത്തി. കേന്ദത്തില്‍നിന്നു സാധ്യമായ എല്ലാ സഹായവും പ്രധാനമന്ത്രി വാഗ്ദാനം ചെയ്തു. പ്രധാനമന്ത്രിയുടെ ട്വീറ്റിലൂടെ അറിയിച്ചു: 'ചുഴലിക്കാറ്റിനെ സംബന്ധിച്ചു പ്രധാനമന്ത്രി ശ്രീ. നരേന്ദ്ര മോദി മഹാരാഷ്ട്ര മുഖ്യമന്ത്രി ശ്രീ. ഉദ്ധവ് താക്കറെ, ഗുജറാത്ത് മുഖ്യമന്ത്രി ശ്രീ വിജയ് രൂപാണി, ദാമന്‍ ദിയു, ദാദ്ര ആന്‍ഡ് നഗര്‍ ഹവേലി അഡ്മിനിസ്‌ട്രേറ്റര്‍ ശ്രീ. പ്രഫുല്‍ കെ.പട്ടേല്‍ എന്നിവരുമായി ചുഴലിക്കാറ്റിനെ സംബന്ധിച്ചു ചര്‍ച്ച നടത്തി. കേന്ദത്തില്‍നിന്നു സാധ്യമായ എല്ലാ സഹായവും പ്രധാനമന്ത്രി വാഗ്ദാനം ചെയ്തു.'
ഊര്‍ജ്ജ, ഖനന മേഖലകളിലെ സുപ്രധാന അടിസ്ഥാന സൗകര്യ പദ്ധതികളുടെ പുരോഗതി പ്രധാനമന്ത്രി അവലോകനം ചെയ്തു

ഊര്‍ജ്ജം, പുനരുല്‍പ്പാദന ഊര്‍ജ്ജം, പെട്രോളിയവും പ്രകൃതി വാതകവും, കല്‍ക്കരി, ഖനനം എന്നീ സുപ്രധാന അടിസ്ഥാന സൗകര്യ മേഖലകളുടെ പുരോഗതി പ്രധാനമന്ത്രി ശ്രീ. നരേന്ദ്ര മോദി അവലോകനം ചെയ്തു. രണ്ടു മണിക്കൂറിലേറെ നീണ്ട യോഗത്തില്‍ അടിസ്ഥാന സൗകര്യവുമായി ബന്ധപ്പെട്ട വിവിധ മന്ത്രാലയങ്ങള്‍, നിതി ആയോഗ്, പ്രധാനമന്ത്രിയുടെ ഓഫീസ് എന്നിവിടങ്ങളില്‍നിന്നുള്ള മുതിര്‍ന്ന ഉദ്യോഗസ്ഥര്‍ തുടങ്ങിയവര്‍ പങ്കെടുത്തു. ഇന്ത്യയുടെ സ്ഥാപിത ഊര്‍ജ്ജോല്‍പ്പാദന ശേഷി 344 ജിഗാ വാട്ടായി വര്‍ദ്ധിച്ചതായി നിതി ആയോഗ് സി.ഇ.ഒ ശ്രീ. അമിതാഭ് കാന്ത് യോഗത്തില്‍ അറിയിച്ചു. 2014 ല്‍ നാലു ശതമാനത്തിലധികമായിരുന്ന ഇന്ത്യയുടെ ഊര്‍ജ്ജ കമ്മി 2018 ല്‍ ഒരു ശതമാനത്തിലും താഴെയെത്തി. പ്രസരണ ലൈനുകള്‍, ട്രാന്‍സ്‌ഫോര്‍മര്‍ ശേഷി, അന്തര്‍ മേഖല പ്രസരണം എന്നിവയില്‍ ഗണ്യമായി ശേഷി വര്‍ദ്ധനയുണ്ടായി. ലോകബാങ്കിന്റെ വൈദ്യുതി അനായാസ ലഭ്യതാ സൂചികയില്‍ (ഈസ് ഓഫ് ഗെറ്റിംഗ് ഇലക്ട്രിസിറ്റി ഇന്‍ഡക്‌സില്‍) നിലവില്‍ ഇന്ത്യയുടെ സ്ഥാനം 26 ആണ്. 2014 ല്‍ ഇത് 99 ആയിരുന്നു. സൗഭാഗ്യ പദ്ധതിക്കു കീഴില്‍ വീടുകളുടെ വൈദ്യുതീകരണത്തിന്റെ പുരോഗതി യോഗം വിലയിരുത്തി. നഗര, ഗ്രാമീണ മേഖലകളില്‍ അവസാനത്തെ ആള്‍ക്കും വൈദ്യുതി കണക്ഷന്‍ നല്‍കേണ്ടതിന്റെ പ്രാധാന്യം യോഗം എടുത്തു പറഞ്ഞു. നവ, പുനരുല്‍പ്പാദന ഊര്‍ജ്ജ മേഖലകളില്‍ ഊര്‍ജ്ജോല്‍പ്പാദന ശേഷി 2013-14 ല്‍ 35.5 ജിഗാ വാട്ട് ആയിരുന്നത് ഏകദേശം രണ്ടു മടങ്ങോളം വര്‍ദ്ധിച്ച് 2017-18 ല്‍ 70 ജിഗാ വാട്ടായി. 2022 ഓടെ പുനരുല്‍പ്പാദന മേഖലയില്‍ 175 ജിഗാവാട്ട് ശേഷി എന്ന പ്രധാനമന്ത്രിയുടെ ലക്ഷ്യം സുഗമമായി കൈവരിക്കാന്‍ ഇന്ത്യയ്ക്ക് സാധിക്കുമെന്ന് ഉദ്യോഗസ്ഥര്‍ യോഗത്തില്‍ വിശ്വാസം പ്രകടിപ്പിച്ചു. സൗരോര്‍ജ്ജ ശേഷിയിലുണ്ടായ വര്‍ദ്ധന സൗരോര്‍ജ്ജ പമ്പുകള്‍, ഉപഭോക്തൃ സൗഹൃദ സോളാര്‍ കുക്കിംഗ് സൊലൂഷനുകള്‍ എന്നീ അനുയോജ്യ ഇടപെടലുകള്‍ വഴി കര്‍ഷകരിലെത്തുന്നുണ്ടെന്ന് ഉറപ്പാക്കാന്‍ പ്രധാനമന്ത്രി ഉദ്യോഗസ്ഥരോടാവശ്യപ്പെട്ടു. പെട്രോളിയം പ്രകൃതി വാതക മേഖലയില്‍ പ്രധാനമന്ത്രി ഉജ്ജ്വല യോജനയ്ക്ക് കീഴിലെ ലക്ഷ്യം ഈ സാമ്പത്തിക വര്‍ഷം തന്നെ കൈവരിക്കാന്‍ സാധിക്കുമെന്ന് യോഗം വിലയിരുത്തി. കല്‍ക്കരി മേഖലയില്‍ ഉല്‍പ്പാദന ശേഷി ഇനിയും വര്‍ദ്ധിപ്പിക്കുന്നതിനെക്കുറിച്ചായിരുന്നു ചര്‍ച്ചകള്‍ പ്രധാനമായും കേന്ദ്രീകരിച്ചത്.
അന്താരാഷ്ട്ര സൗരോർജ്ജ സഖ്യത്തിലേക്ക് അമേരിക്കയെ പ്രധാനമന്ത്രി സ്വാഗതം ചെയ്തു

പ്രധാനമന്ത്രി ശ്രീ നരേന്ദ്ര മോദി അന്താരാഷ്ട്ര സൗരോർജ്ജ സഖ്യത്തിലേക്ക് അമേരിക്കയെ സ്വാഗതം ചെയ്തു. ഈ നടപടിക്ക് അമേരിക്കൻ പ്രസിഡന്റ് ജോ ബൈഡനും ശ്രീ. മോദി നന്ദി പറഞ്ഞു. കാലാവസ്ഥാ പ്രത്യേക പ്രസിഡൻഷ്യൽ പ്രതിനിധി ശ്രീ ജോൺ കെറിയുടെ ട്വീറ്റിന് മറുപടിയായി പ്രധാനമന്ത്രി ട്വീറ്റ് ചെയ്തു: "അത്ഭുതകരമായ വാർത്ത! അമേരിക്കൻ പ്രസിഡന്റ് ജോ ബൈഡന് ഞാൻ നന്ദി പറയുന്നു, അന്താരാഷ്ട്ര സൗരോർജ്ജ സഖ്യത്തിലേയ്ക്ക് യു‌എസ്‌എയെ പൂർണ്ണഹൃദയത്തോടെ സ്വാഗതം ചെയ്യുന്നു. ഇത് സുസ്ഥിരമായ ഒരു ഭൂമിക്കായി സൗരോർജ്ജം ഉപയോഗപ്പെടുത്തുന്നതിനുള്ള നമ്മുടെ പങ്കിട്ട അന്വേഷണം സഖ്യത്തെ കൂടുതൽ ശക്തിപ്പെടുത്തും."
മൂന്നു സംഘം സെക്രട്ടറിമാര്‍ ഭരണം, ശാസ്ത്രസാങ്കേതികതവിദ്യ, ഊര്‍ജവും പരിസ്ഥിതിയും എന്നീ വിഷയങ്ങളിലുള്ള ആശയങ്ങള്‍ പ്രധാനമന്ത്രി മുന്‍പാകെ അവതരിപ്പിച്ചു

ഭരണത്തിന്റെ വിവിധ മേഖലകളില്‍ ശ്രദ്ധേയമായ മാറ്റം സാധ്യമാക്കുന്നതിനുള്ള ആശയങ്ങള്‍ പ്രധാനമന്ത്രി ശ്രീ. നരേന്ദ്ര മോദിയുടെ മുന്നില്‍ മൂന്നു സംഘം കേന്ദ്ര ഗവണ്‍മെന്റ് സെക്രട്ടറിമാര്‍ അവതരിപ്പിച്ചു. പൗരന്‍മാരെ കേന്ദ്രീകരിച്ചു സേവനങ്ങള്‍ ലഭ്യമാക്കല്‍, ഡിജിറ്റല്‍ ഉള്‍ച്ചേര്‍ക്കല്‍, പുതുമ, നിയമങ്ങള്‍ ലഘൂകരിക്കല്‍ തുടങ്ങിയ കാര്യങ്ങളാണു ഭരണത്തെക്കുറിച്ചുള്ള അവതരണത്തില്‍ ഉള്‍പ്പെടുത്തിയത്. ശാസ്ത്ര സാങ്കേതികവിദ്യയെക്കുറിച്ചുള്ള അവതരണത്തില്‍ വര്‍ധിക്കുന്ന അവസരങ്ങളും പഠനസൗകര്യ ലഭ്യതയും, തൊഴിലുകളും സ്റ്റാര്‍ട്ടപ്പുകളും, ശാസ്ത്രപ്രവര്‍ത്തനം എളുപ്പമാക്കല്‍ എന്നിവയ്ക്കാണു പ്രാധാന്യം കല്‍പിച്ചിരുന്നത്. ഊര്‍ജവും പരിസ്ഥിതിയും എന്ന വിഷയത്തിലുള്ള അവതരണത്തില്‍ വിവിധ ഊര്‍ജ സ്രോതസ്സുകളുമായും ഊര്‍ജക്ഷമതയുമായും ബന്ധപ്പെട്ട ശുപാര്‍ശകള്‍ ഉള്‍പ്പെടുത്തിയിരുന്നു. കേന്ദ്രമന്ത്രിമാരും നിതി ആയോഗ് ഉദ്യോഗസ്ഥരും സംബന്ധിച്ചു. നടത്താന്‍ നിശ്ചയിച്ചിരിക്കുന്ന ഭരണവുമായി ബന്ധപ്പെട്ട ഒന്‍പത് അവതരണങ്ങളില്‍ നാലെണ്ണം ഇതുവരെ പൂര്‍ത്തിയായി.